இம் முறையும் ஏமாந்த குறைஷிகள் நயிச்சியமாக அபூத்தாலிபிடமிருந்து அவருடைய தம்பி மைந்தரைப் பிரித்துக் கவர்ந்திழுத்துச் சென்றுவிடத் திட்டமிட்டார்கள். அவர்கள் அம் முதியவரிடம் சென்று, “நீங்களோ எங்கள் கட்சி. நம் முன்னோர் வழிபட்ட மார்க்கத்தை நீங்கள் கைவிட மாட்டீர்கள். ஆனால், உங்கள் தம்பி மகனோ உள்ளங் காலில் குத்திய முள்போல் உங்களை உறுத்திக்கொண்டே இருக்கிறார். அந்த முஹம்மதுக்கு இணையாக நாங்கள் ஒரு வனப்பு மிக்க வாலிபரை மக்ஸூம் என்னும் உயர் குலத்தினரிடமிருந்து கொணர்ந்து உங்களிடம் விடுகிறோம். அந்த வாலிபரை நீங்கள் எடுத்துக்கொண்டு முஹம்மதை எங்களிடம் ஒப்படையுங்கள்,” என்று கோரினார்கள். இந்தப் பரிவர்த்தனை யோசனையை அபூத்தாலிப் ஏற்க மறுத்தார்.